Tájékoztató

**a GINOP-5.3.10-17- 2017-00001 A strukturális változásokhoz való alkalmazkodás segítése elnevezésű kiemelt munkaerőpiaci programról**

A Nemzeti Foglalkoztatási Szolgálat által megvalósított GINOP 5.3.10-VEKOP-17 kiemelt projekt egyszerre szolgálja a létszámleépítések kezelését, a struktúraváltással érintett munkavállalók munkahelyének megőrzését és a munkaerőhiány kezelését a leépítéssel érintett, a strukturális és technológiai változásokkal összefüggésben munkájuk elvesztésével fenyegetett munkavállalók képzésének, valamint az álláskeresők foglalkoztatása esetén a munkahelyi beilleszkedés, betanítás költségeinek támogatásán keresztül. A GINOP 5.3.10-VEKOP-17 kiemelt projekt finanszírozza továbbá a járványhelyzettel összefüggésben kialakult gazdasági válság kezelése, a nehéz helyzetbe került vállalkozások leépítésének megelőzése, és a munkahelyek védelme érdekében bevezetett csökkentett munkaidős foglalkoztatás támogatást is.

A projekt megvalósítása az ország egész területére kiterjed.

**A Strukturális változásokhoz való alkalmazkodás segítése projekt kedvezményezettje**

Innovációs és Technológiai Minisztérium és a fővárosi/megyei kormányhivatalok konzorciuma.

**A projekt szerződött támogatási összege és támogatási mértéke**

A projekt megvalósítására rendelkezésre álló forrás 100 milliárd Ft. A támogatás mértéke 100%.

*Ebből a Komárom-Esztergom Megyei Kormányhivatal 4,3 milliárd forintot fordíthat az aktuálisan jelentkező munkaerőpiaci folyamatok kezelésére, a munkahelyek megőrzésére és a munkavállalók képzésére, elősegítve ezzel a gazdasági szereplők stabilitását, strukturális vagy technológia fejlődését.*

**A projekt megvalósítás időtartama**

2018.01.01-2022.10.31

**A Strukturális változásokhoz való alkalmazkodás segítése projekt célcsoportjai és a projekt elemei**

**I. A létszámleépítések megelőzése és kezelése**

E komponensbe az a munkavállaló vonható be, akit a munkáltatója (versenyszféra, közszféra) által a kormányhivatal felé bejelentett csoportos létszámcsökkentés érint, vagy akinek munkaviszonya várhatóan egy éven belül megszűnik, és ezt a munkaadó a munkavállalóval és az állami foglalkoztatási szervvel előzetesen írásban közölte. A munkavállaló mielőbbi újbóli elhelyezkedését képzésekkel és munkaerőpiaci szolgáltatásokkal segíti a kormányhivatal. A képzési támogatást nem a munkáltató kapja, a programban való részvételt a munkavállalónak kell kezdeményeznie még a munkaviszonya alatt a lakhelye, tartózkodási helye szerint illetékes kormányhivatal foglalkoztatási osztályán. A képzési költségek 100%-ban megtéríthetőek.

**II. Strukturális vagy technológiai változásokkal érintett munkavállalók képzése**

A programelem célcsoportját a strukturális vagy technológiai változásokkal érintett munkaadók és munkavállalóik alkotják. A komponens a munkáltatónak nyújtott támogatás révén segíti elő az érintett munkavállaló képzését, munkahelyük megőrzését.

Strukturális változásnak tekinthető minden olyan a gazdasági környezet alakulásával összefüggő változás, ami alkalmazkodást tesz szükségessé a munkáltató vagy a munkavállalók részéről, befolyásolja a munkáltatók szaktudással vagy kompetenciákkal kapcsolatos igényeit, új szakképzettség vagy kompetenciák megszerzését teszi szükségessé. Technológiai változásnak minősül minden olyan változás, ami az alkalmazott munkaeszközök vagy technológia, illetve termelési folyamat megváltozásához kapcsolódódik.

E komponens keretében a munkáltatónak kell benyújtani a munkavállalói képzésére, átképzésére irányuló kérelmet a székhelye vagy telephelye szerint illetékes kormányhivatal foglalkoztatási osztályához. A támogatás a képzési költségek megtérítésére irányul. A képzési költségek (beleértve a vizsga költségeket is) maximum 75%-ban támogathatók. Amennyiben a munkavállaló a kérelem benyújtásakor már betöltötte a 45. életévét, a képzési költségek 100%-ban megtéríthetők.

 A támogatásban részesülő munkáltatónak a képzés idejével megegyező időtartamban tovább kell foglalkoztatnia a képzésben résztvevő munkavállalókat.

**III. Nyilvántartott álláskeresők felvétele esetén a munkahelyi betanítás támogatása**

E programelem a munkaadó betanítást végző munkavállalójának béréhez a munkaadónak nyújtott támogatáson keresztül segíti elő a munkaadó által felvételre kerülő nyilvántartott álláskereső(k) betanítását, munkahelyi beilleszkedését.

A támogatás a betanításhoz 2 fő nyilvántartott álláskereső foglalkoztatása esetén nyújtható, amennyiben a felvételre kerülők közül legalább 1 fő hátrányos helyzetű nyilvántartott álláskereső, s ekkor az új munkavállalók betanítását végző munkahelyi segítő bérének maximum 50%-os bérköltség támogatása maximum 90 nap időtartamban nyújtható, melynek során a támogatás nem haladhatja meg a 180.000 Ft/hó összeget.

Amennyiben a munkáltató megváltozott munkaképességű nyilvántartott álláskeresőt alkalmaz, a támogatás már 1 fő megváltozott munkaképességű álláskereső alkalmazása esetén is adható, s ekkor a betanítást végző munkahelyi segítő bérének maximum 100%-os bérköltség támogatása maximum 12 hónap időtartamban nyújtható, melynek során a támogatás nem haladhatja meg a 360.000 Ft/hó összeget.

A támogatás megállapításának további feltétele, hogy a munkáltató határozatlan idejű, vagy legalább 12 hónapra szóló határozott idejű szerződést kössön a felvételre kerülő álláskeresőkkel.

**IV. A veszélyhelyzet idején történő csökkentett munkaidős foglalkoztatás támogatása (Munkahelyvédelmi bértámogatás)**

A komponens a munkavállalóknak nyújtott a veszélyhelyzettel összefüggésben elrendelt csökkentett munkaidős foglalkoztatás támogatásán keresztül segíti elő a munkahelyek megőrzését.

A veszélyhelyzet idején történő csökkentett munkaidős foglalkoztatásnak a Gazdaságvédelmi Akcióterv keretében történő támogatásáról szóló 105/2020. (IV. 10.) Korm. rendelet alapján a munkavállaló a munkáltatóval az állami foglalkoztatásiszervként eljáró fővárosi, megyei kormányhivatalhoz együttesen benyújtott kérelme alapján akkor kaphatott támogatást, ha a járvány miatt nehézségekkel küzdő vállalkozások leépítésének megelőzése, a munkahelyek védelme érdekében csökkentett munkaidőt alkalmaztak.

A programban a munkáltatónak vállalnia kellett, hogy nem szünteti meg a munkavállaló munkaviszonyát a támogatási idő (3 hónap) alatt és az azt követő egy hónapban, az állam pedig meghatározott mértékben kompenzálta a munkavállalónak a kieső munkaidő miatti bércsökkenését.

Támogatási kérelembe benyújtására 2020. augusztus 31. napjáig volt lehetőség.

**A Strukturális változásokhoz való alkalmazkodás segítése projekt eredményei**

A projekt indulása óta országosan több mint 189 ezer munkavállaló munkahelyének megőrzését, vagy újbóli elhelyezkedését célzó támogatás nyújtására került.

Komárom-Esztergom megyében a munkaerőpiaci környezet igen kedvezőnek mondható, és a cégek a tervezett humánpolitikai intézkedéseik között jellemzően a létszámuk megtartását vagy annak bővítését jelzik, a csoportos létszámcsökkentés megelőzése, illetve kezelése megyénkben kevésbé jelentős komponens. Ebben a programelemben így 46 fő munkaviszonyban álló, létszámleépítéssel érintett résztvevő számára nyújtott segítséget a kormányhivatal, a munkanélküli egyéni életszakasz rövidítése, vagy teljes elkerülése érdekében.

Ezzel szemben a munkahelyek megtartását célzó csökkentett munkaidős foglalkoztatás támogatásában igen nagy létszámú, összesen 8961 fő munkavállaló részesült 2020. évben.
A támogatás megállapításával és folyósításával a kormányhivatal a számára biztosított forrást felhasználva 475 foglalkoztató vonatkozásában járult hozzá az érintett megyei munkahelyek megőrzéséhez, a foglalkoztatottság szintjének megtartásához.

Bővebb tájékoztatás érdekében kérjük, keresse a Komárom-Esztergom Megyei Kormányhivatal Foglalkoztatási, Munkaügyi és Munkavédelmi Főosztályát, melynek elérhetőségei a lap alján találhatóak. Az ügyfélfogadás rendjéről az alábbi linken tájékozódhat. <https://www.kormanyhivatal.hu/hu/komarom-esztergom/elerhetoseg-szervezet/foglalkoztatasi-munkaugyi-es-munkavedelmi-foosztaly>